
JAVASLATOK
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
1.	üdvözli, hogy az Európai Számvevőszék (a „Számvevőszék”) az Európai Unió Alapjogi Ügynöksége („az ügynökség”) 2022. évi pénzügyi évre vonatkozó éves beszámolója alapjául szolgáló ügyleteket minden lényeges szempontból jogszerűnek és szabályszerűnek ítélte; tudomásul veszi a Számvevőszéknek az operatív tevékenységekhez kapcsolódó átvitelek visszatérően magas arányával kapcsolatos észrevételét, amely a rendelkezésre álló 2022. évi kötelezettségvállalási előirányzatokból 6,4 millió EUR (26%) volt 2023-ra; kiemeli a Számvevőszék azon megjegyzését, hogy az átvitelek ismétlődően magas aránya ellentmond az évenkéntiség költségvetési elvének, és strukturális problémákra utal a költségvetési folyamatban és a végrehajtási ciklusban; tudomásul veszi az ügynökség válaszát, amely szerint az ügynökség működésének sajátos kerete megnehezíti az operatív kiadások év közbeni lekötését, és nehéz teljes mértékben elkerülni az átviteleket; hangsúlyozza, hogy az ügynökség továbbra is megfelelően hajtja végre a költségvetést, és az elmúlt tíz évben 99%-nál magasabb eredményt ért el;
2.	megelégedéssel veszi tudomásul, hogy az ügynökség segítséget nyújtott a megkülönböztetés elleni küzdelem és a mesterséges intelligencia terén tapasztalható tendenciák azonosításában, és hozzájárul a jogalkotás és a végrehajtás minőségének javításához azáltal, hogy jogalkotási és szakpolitikai tanácsadást nyújt olyan kérdésekben, mint a gyermekek jogai, az áldozatok jogai, a terrorizmus elleni küzdelem, az adatvédelem, a rasszizmus és az antiszemitizmus elleni küzdelem, az etnikai kisebbségek, az LMBTIQ-személyek és egyéb veszélyeztetett csoportok; 
3.	elismeri, hogy az ügynökség gyorsan reagált az Ukrajna elleni orosz invázióra azáltal, hogy az egyik első uniós ügynökség a határon, nyomon követi a helyzetet, jelentést, két hírlevelet és online felmérést készített; üdvözli, hogy az ügynökség időben reagált a felmerülő alapjogi kérdésekre, például általános iránymutatást adott „Független nemzeti mechanizmusok létrehozása az alapjogok uniós külső határokon történő tiszteletben tartásának nyomon követésére” című jelentésében; segítséget nyújt az uniós tagállamoknak ahhoz, hogy létrehozzák vagy megerősítsék az alapvető jogok tiszteletben tartásának nyomon követésére szolgáló nemzeti mechanizmusokat, biztosítékokat nyújt a mechanizmus függetlenségének garantálására; emlékeztet arra, hogy a nemzetközi jog megkülönböztetésmentes bánásmód biztosítását írja elő valamennyi menekült számára;
4.	üdvözli az ügynökség folyamatos kezdeményezéseit az uniós ügynökségek munkája közötti szinergiák előmozdítására és koordinációs szerepét a bel- és igazságügyi ügynökségek hálózatával folytatott számos kezdeményezésben, többek között az adatvédelemmel és a nemi alapú erőszakkal kapcsolatos kezdeményezésekben; elégedetten nyugtázza az Európai Határ- és Partvédelmi Ügynökséggel (Frontex) folytatott szoros együttműködést, nevezetesen azt, hogy az ügynökség a Frontex konzultatív fórumának társelnöke, és alapjogi szakértőként részt vesz a Frontex igazgatótanácsának ülésein; üdvözli, hogy az ügynökség képzéseket tartott az Európai Unió Bűnüldözési Képzési Ügynöksége (CEPOL), a Frontex és a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség (eu-LISA) számára az alapvető jogokról és az informatikai rendszerek használatáról a határok és a biztonság területén; nagyra értékeli a Bűnüldözési Együttműködés Európai Uniós Ügynökségével (Europol) közösen a biztonság területén végzett munkában való részvételt; üdvözli a Nemek Közötti Egyenlőség Európai Intézetével (EIGE) a nők elleni erőszakról szóló II. felmérés keretében végzett helyszíni munka előkészítése érdekében folytatott együttműködést;
5.	megelégedéssel veszi tudomásul, hogy az ügynökség jelentősen meghaladta fő teljesítménymutatóinak céljait, és továbbra is magas szintű elégedettségnek örvend az érdekelt felek körében; üdvözli, hogy 2022-ben az ügynökség 28 kiadványt, 3062 kutatási eredményt tett közzé, 342 írásbeli vagy szóbeli hozzászólást készített, valamint 134 ülést és rendezvényt szervezett vagy vett részt társszervezőként megszervezésükben, és hogy a médiában 4319-szer említették meg az ügynökséget; elégedetten veszi tudomásul a közösségi médiában 2022-ben való fokozott megjelenést;
6.	üdvözli, hogy az érdekelt felek 2022-ben nagymértékben elégedettek az ügynökség azon tevékenységeivel, amelyek az alapjogi platformon keresztül folytatott együttműködés előmozdítására irányulnak; nagyra értékeli, hogy az ügynökség számos rendezvényt szervezett, többek között a fiatalokkal tartott negyedik alapjogi párbeszédet, valamint más munkaértekezleteket és webináriumokat a jogok, értékek és szabadságok előmozdítása érdekében; 
7.	elismeri az ügynökség szerepét a nemzeti emberi jogi infrastruktúra megerősítésében az emberi jogi intézményekkel való együttműködés és szinergiák megteremtése, valamint a civil társadalmi intézményekkel való partnerség révén; tudomásul veszi az ügynökség által a menekültügy és a migráció területén nyújtott folyamatos iránymutatást, rendszeres áttekintést adva a tagállamoknak a migrációval kapcsolatos alapjogi kérdésekről; üdvözli az ügynökség szerepét az emberi jogokon alapuló narratíva előmozdításában azáltal, hogy hatékony kommunikációt alakít ki, részt vesz új digitális alkalmazások és eszközök kifejlesztésében, valamint összefogja az emberi jogi szereplőket az európai értékek és szabadságjogok előmozdítása érdekében; 

